Evensen tar boksepause frem til høsten
- Jeg har fått råd av legen min om å vente en måneds tid med å få «trøkker» i ansiktet, skriver Evensen i en tekstmelding til VG Nett tre dager etter at han gikk 12 tette og svært tøffe runder mot irske Casey i Frederikshavn. Etter å ha vunnet knepent på poeng er Evensen innehaver av WBAs internasjonale fjærvektsbelte. Planen fremover er at han skal forsvare den tittelen i to-tre kamper i håp om å komme i solid posisjon til å gå en VM-kamp. Dersom Evensen hadde vært klar, ville han fått kamp allerede 19. mai når den danske superstjernen Mikkel Kessler bokser foran 20.000 dansker i Københavns storstue, Parken. - Vi må finne ut hvordan skadene hans er, men det er ledig plass til ham på det stevnet, sa promotor Nisse Sauerland til VG Nett søndag. Broren Kalle Sauerland påpekte at Evensen er i ferd med å bli en publikumsfavoritt med sin offensive stil og enorme fightervilje. - Det er klart jeg har lyst til å bokse på et så stort stevne som det 19. mai, men det helsemessige må gå foran, understreker Evensen.26-åringen var kraftig merket etter møtet med Casey, og hadde tydelige problemer kort tid etter kampen da han ventet på dopingkontrollen. Det var lenge frykt for at han hadde bruddskader i ansiktet, men etter å ha blitt grundig undersøkt på sykehuset i Aalborg fikk han reise hjem til Norge med båten til Oslo søndag ettermiddag. Da han snakket med VG Nett på «Stena Saga», var Evensen klar på at han har som mål å bli verdensmester i boksing før han er 30 år. - Det er planen jeg har satt meg, og det vil bli gjort grundige evalueringer underveis, sa Evensen. - Jeg vet også at jeg må heve meg minst et par trinn for å komme opp på nivået som kreves for å bli verdensmester. Casey er tidligere europamester og ga meg en veldig tøff kamp, men helt i verdenstoppen er det enda tøffere, la han til. Det er usikkert hva slags motstand han kan vente seg i neste kamp, men det blir altså ikke før til høsten. Etter storstevnet i København 19. mai går av stabelen, blir trolig 2. juni det siste stevnet som arrangeres av Sauerland Event før sommeren. Der bokser Cecilia Brækhus, men også det blir for tidlig for Evensen. På grunn av fotball-EM og London-OL er det lite sannsynlig at det blir nye muligheter før i september. PS! Det er veldig sannsynlig at Simen Smaadal går sin andre proffesjonelle boksekamp 19. mai eller 2. juni. Han vant på knockout i debuten i helgen.
Andreas Evensen (26) tar seg en lengre pause fra bokseringen for ikke å ta noen helsemessige sjanser etter den knalltøffe kampen mot Willie Casey (30).